
PUMAPATAK NA 


Tuning tag-ulan, madalas 
patugtugin sa radyo ang 
awiting ito ng Apo Hiking 
Society. Naglalarawan ito 
ng maraming malalayang 
sandali kung kailan “di 
maiwasang “gumawa ng mga 
di inaasahang bagay.” Pagpatak 
ng ulan, ginugugol ng barkada 
ang oras sa kuwentuhan, 
inuman, pagtulog, pakikinig 
ng radyo, panonood ng TV at 
pagbabasa ng mga lumang 
komiks at marami pang iba. 
Para sa mga taga-Israel, kung 
saan ang lupa'y malimit na tuyo 
at mabato, ang pagpatak ng 
ulan sa mundo: ay itinuturing 
na biyaya ng Diyos. Ayon kay 
propeta Isaias hindi bumabalik 
sa Diyos ang ulan “hangga't 
“di nito dinidilig ang lupa at 
pinatutubo ang halaman” (Is 
55:10). Sa mga halamang ito 
nagmumula ang mga butil 
ng kasaganaan. Katulad ng 
mga butil na ito ang Salita ng 
Diyos na kaayon sa propeta 

ay “di bumabalik hangga't 
“di natutupad ang ipinaguutos 
ng Diyos.” Bawat isang Salita 
ng Diyos ay butil at punla ng 
pag-asa sa mundong balisa. 
Laging inihahasik ito ng Diyos 
sa sangkalupaan na animo'y 
ulan. Sa Ebanghelyo ni San 
Mateo sa Linggong ito (Mt 
13:1-23), hinahamon tayong 
payabungin at pagyamanin 
ang biyayang dulot ng Diyos 
sa atin. Sa talinghagang 
ipinahayag ni Hesus ang mga 
butil na inihasik ay maaaring 
humantong sa: (1) daan kung 
saan tutukain lamang ng 
mga ibon, (2) batuhan kung 
saan agad tutubo ngunit 
mabilis ding mamamatay, (3) 
dawagan, kung saan hindi rin 
magtatagal dahil sinisiksik ng 
ibang halaman at inaagawan 
ng biyaya ng lupa, at (4) sa 
mabuting lupa kung saan ito 
ay tumubo at namunga ng 
tig-iisang daan, tig-aanimnapu 
at tig-tatatlumpu. 


Si Hesus na rin mismo ang 
nagpaliwanag sa talinhagang 
ito. Hinahamon tayong 
manatiling mabuting lupa sa 
patnubay ng Diyos sa harap 
ng mga pagsubok. Noong 
ika-8 ng Abril sa Vatican, 
nangusap si Papa Benito 
XVI: “Sa pagkalupig at pag- 
aalipusta ng mga naghihirap 
dahil sa Salita ng Diyos 
naroon ang katangi-tanging 
kapangyarihang hindi ganap 
mauunawaan ng mundo. Ito 
ang kapangyarihan ng pag- 
ibig, hindi gumagamit ng 
dahas ngunit laging nananaig.” 
Idinugtong pa niya: ““Di natin 
dapat katakutan ang mga 
pagsubok at paghihirap na 
dulot ng ating pagsaksi sa 
Salita ng Diyos. Bahagi ito ng 
mga pinagdaraan ng matapat 
at matapang na pagsaksi sa 
pagmamahal na maka-Diyos 
at makatao.” 

Ang maging mabuting lupa 
ay isang hamon sa ating lahat 
sa bawat araw ng ating buhay. 
Maaari nga nating balikan 
ang mensahe ng awitin ng 
Apo kung saan, “sa paghinto 
ng ulan hindi na dapat isipin 
kung ano ang ating gagawin 
sapagkat wala naman tayong 
babaguhin:” mag-iinom 
lamang, matulog, at manonood 
ng sine. Gawain ito ng tamad! 
Sa halip bahagi ng patuloy na 
pagiging mabuting lupa ay ang 
pagkilos at ang pagdidilig sa 
pamamagitan ng mabubuting 
gawa. Walang nararating ang 
tamad na pananampalataya 
bagkus malayo ang maaabot 
ng pananampalatayang sagana 
sa alaga. 


PASIMULA 


Antipona sa Pagpasok 
(Basahin kung walang pambungad na awit.) 


Akong iyong pinatawad sa iyo'y 
makahaharap nang mukha mo 
ay mamalas. Sa piling mo'y 
magagalak pag liwanag mo'y 
sumikat. 


Pagbati 


(Gawin dito ang tanda ng krus.) 


P--Ang pagpapala ng ating 
Panginoong Hesukristo, ang 
pag-ibig ng Diyos Ama, at ang 
pakikipag-isa ng Espiritu Santo 
nawa'y sumainyong lahat. 
B--At sumaiyo rin. 


Paunang Salita 
(Maaaring basahin ito o isang katulad 
na pahayag.) 


P- Sa Talinhaga ng Magsasaka, 
ipinaaalala ni Hesus na 
mamumunga nang masagana 
ang Salita ng Diyos sa ating 
buhay kung ihahanda natin ang 
lupang tatamnan nito. Bukod 
sa pakikinig nang buong puso 
sa Salita ng Diyos, hinahamon 
tayong tumalima sa hinihiling ng 
Ebanghelyo mula sa atin. 


Pagsisisi 


P—Mga kapatid, aminin natin 
ang ating mga kasalanan 
upang tayo'y maging marapat 
sa pagdiriwang ng banal na 
paghahaing nagdudulot ng 


kapatawaran ng Maykapal. 
(Tumahimik) 


P- Panginoon, kami'y nagkasala 
sa iyo. 
B--Panginoon, kaawaan mo 
kami. 


P--Kaya naman, Panginoon, 
ipakita mo na ang pag-ibig mong 
wagas. 

B-- Kami ay lingapin at sa 
kahirapan ay iyong iligtas. 


P- Kaawaan tayo ng makapang- 
yarihang Diyos, patawarin tayo 
sa ating mga kasalanan, at 
patnubayan tayo sa buhay na 
walang hanggan. 

B--Amen. 


P---Panginoon, kaawaan mo kami. 
B---Panginoon, kaawaan mo kami. 


P- Kristo, kaawaan mo kami. 

B--Kristo, kaawaan mo kami. 
P—Panginoon, kaawaan mo kami. 
B---Panginoon, kaawaan mo kami. 


Gloria 


Papuri sa Diyos sa kaitaasan 
at sa lupa'y kapayapaan sa 
mga taong kinalulugdan niya. 
Pinupuri ka namin, dinarangal 
ka namin, sinasamba ka namin, 
ipinagbubunyi ka namin, 
pinasasalamatan ka namin 
dahil sa dakila mong angking 
kapurihan. Panginoong Diyos, 
Hari ng langit, Diyos Amang 
makapangyarihan sa lahat. 
Panginoong Hesukristo, Bugtong 
na Anak, Panginoong Diyos, 
Kordero ng Diyos, Anak ng 
Ama. Ikaw na nag-aalis ng mga 
kasalanan ng sanlibutan, maawa 
ka sa amin. Ikaw na nag-aalis ng 
mga kasalanan ng sanlibutan, 
tanggapin mo ang aming 
kahilingan. Ikaw na naluluklok 
sa kanan ng Ama, maawa ka sa 
amin. Sapagkat ikaw lamang 
ang banal, ikaw lamang ang 
Panginoon, ikaw lamang, O 
Hesukristo, ang Kataas-taasan, 
kasama ng Espiritu Santo sa 
kadakilaan ng Diyos Ama. Amen. 


Panalanging Pambungad 


P- Manalangin tayo. (Tumahimik) 

Ama naming makapang- 
yarihan, nililiwanagan ng iyong 
maaasahang ilaw ang mga 
naliligaw na iyong pinababalik 
sa daan para ikaw ay matagpuan. 
Ang mga kabilang sa nananalig 
sa iyong Anak ay pagkalooban 
mong makapagwaksi sa tanang 
salungat sa ngalang kristiyanong 
sa iyo'y tinanggap upang ito 
ay talagang mapangatawanang 
ganap sa pamamagitan ni 
Hesukristo kasama ng Espiritu 
Santo magpasawalang hanggan. 


B---Amen. 
PAGPAPAHAYAG NG | pa 


SALITA NG DIYOS 


Unang Pagbasa 
(Is 55:10-11) (Umupo) 


Katulad ng ulan na nagdudulot 
ng ginhawa sa lupang tigang, 
ang Salita ng Diyos ang siyang 


bumubuhay sa atin. Subalit katu- 
lad ng nasasaad sa talinhaga, kai- 
langan nating ihanda ang lupang 
tatamnan ng Salita ng Diyos. 


Pagbasa mula sa Aklat ni propeta 
Isaias 


ITO ang sinasabi ng Panginoon: 
“Ang ulan at niyebe paglagpak sa 
lupa'y di na nagbabalik, aagos 
na ito sa balat ng lupa't nagiging 
pandilig, kaya may pagkai't butil 
na panghasik. Ganyan din ang 
aking mga salita, magaganap 
nito ang lahat kong nasa.” 


--Ang Salita ng Diyos. 
B--Salamat sa Diyos. 


Salmong Tugunan (Slm 64) 


T--Nagbunga nang masagana 
binhi sa mabuting lupa. 

gana_bin-hi samabu-ing lu- pa. 


1. Umuulan sa lupain, ganito 
mo kinalinga,/ umuunlad ang 
lupai't tumataba yaong Lupa;/ 
patuloy na umaagos ang bigay 
mong mga batis,/ sa halamang 
nasa lupa, ay ito ang dumidilig;/ 
ganito ang ginawa mo na hindi 
mo ikinait. (T) 


2. Sa binungkal na bukirin ang 
ulan ay masagana,/ ang bukirin 
ay matubig, at palaging basang- 
basa;/ sa banayad na tag-ulan 
ay lumambot yaong lupa,/ kaya 
naman pati tanim ay malago at 
sariwa. (T) 


3. Nag-aani nang marami 
sa tulong mong gumagawa,/ 
at saanman magpunta ka'y 
masaganang-masagana./ 
Ang pastula'y punung-puno 
ng matabang mga kawan,/ 
naghahari yaong galak sa lahat 
ng kaburulan. (T) 


4. Gumagala yaong tupa sa gitna 
ng kaparangan/ at hitik na hitik 


man din ang trigo sa kapatagan,/ 
ang lahat ay umaawit, sa galak 
ay sumisigaw! (T) 


Ikalawang Pagbasa 
(Rom 8:18-23) 


Inuusig at pinahihirapan ang mga 
alagad ni Kristo. Gayunpaman, 
ang muling pagkabuhay ni 
Kristo ay magdudulot sa kanila 
ng kaluwalhatian at ganap na 
katubusan. 


Pagbasa mula sa sulat ni Apostol 
San Pablo sa mga taga-Roma 


MGA KAPATID, sa ganang akin, 
ang mga pagtitiis sa kasalukuyan 
ay hindi maihahambing sa 
ihahayag na kaluwalhatiang 
sasaatin. Nananabik ang 
sangnilikha na ihayag ng 
Diyos ang kanyang mga anak. 
Nabigo ang sangnilikha, hindi 
sa kagustuhan nito, kundi dahil 
sa ito ang niloob ng Diyos. 
Gayunman, may pag-asa pa, 
sapagkat ang sangnilikha ay 
palalayain sa pagkaalipin nito 
sa kabulukan, at makakahati 
sa maluwalhating kalagayan 
ng mga anak ng Diyos. Alam 
natin na hanggang ngayon 
ang sangnilikha ay dumaraing 
sa paghihirap. Hindi lamang 
sila! Tayo mang tumanggap ng 
Espiritu bilang unang kaloob 
ng Diyos ay napapahimutok 
samantalang hinihintay natin ang 
pag-aampon sa atin ng Diyos, 
ang pagpapalaya sa ating mga 
katawan. 


--Ang Salita ng Diyos. 
B--Salamat sa Diyos. 


Aleluya (Tumayo) 


B--Aleluya! Aleluya! Salita ng 
D'yos ang buto na tanim ni 
Hesukristo upang tumubo sa 
tao. Aleluya! Aleluya! 


Mabuting Balita (Mt 13:1-9 ) 


P--Ang Mabuting Balita ng 
Panginoon ayon kay San Mateo 
B--Papuri sa iyo, Panginoon. 


NOON ding araw na iyon, si 
Hesus ay lumabas ng bahay 
at naupo sa tabi ng lawa. 
Pinagkalipumpunan siya ng 
makapal na tao, kaya sumakay 


siya sa isang bangka at doon 
naupo. Nasa dalampasigan 
naman ang mga tao. At nagturo 
siya ng maraming bagay sa 
pamamagitan ng mga talinghaga. 
“May isang magsasakang 
lumabas upang maghasik. Sa 
kanyang paghahasik ay may 
binhing nalaglag sa tabi ng 
daan. Dumating ang mga ibon 
attinuka ang mga iyon. May binhi 
namang nalaglag sa kabatuhan. 
Sapagkat manipis lang ang lupa 
roon, sumibol agad ang binhing 
iyon, ngunit nang mapabilad 
sa matinding sikat ng araw ay 
natuyo, palibhasa'y walang 
gaanong ugat. May binhi namang 
nalaglag sa dawagan, lumago 
ang mga dawag at ininis ang 
mga iyon. Ngunit ang binhing 
nalaglag sa mabuting lupa ay 
nag-uhay: may tigsasandaan, 
may tig-aanimnapu, at may tig- 
tatatlumpung butil ang bawat 
uhay. Ang may pandinig ay 
makinig!” 
- Ang Mabuting Balita ng 
Panginoon. 
B- Pinupuri ka namin, 
Panginoong Hesukristo. 
Homiliya (Umupo) 


Pagpapahayag 
ng Pananampalataya (Tumayo) 


B--Sumasampalataya ako sa 
Diyos Amang makapangyarihan 
sa lahat, na may gawa ng langit 
at lupa. 

Sumasampalataya ako 
kay Hesukristo, iisang Anak 
ng Diyos, Panginoon nating 
lahat. Nagkatawang-tao siya 
lalang ng Espiritu Santo, 
ipinanganak ni Santa Mariang 
Birhen. Pinagpakasakit ni 
Poncio Pilato, ipinako sa krus, 
namatay, inilibing. Nanaog sa 
kinaroroonan ng mga yumao. 
Nang may ikatlong araw 
nabuhay na mag-uli. Umakyat 
sa langit. Naluluklok sa kanan ng 
Diyos Amang makapangyarihan 
sa lahat. Doon magmumulang 
paririto at huhukom sa 
nangabubuhay at nangamatay 
na tao. 

Sumasampalataya naman 
ako sa Diyos Espiritu Santo, sa 


banal na Simbahang Katolika, 
sa kasamahan ng mga banal, sa 
kapatawaran ng mga kasalanan, 
sa pagkabuhay na muli ng 
nangamatay na tao, at sa buhay 
na walang hanggan. Amen. 


Panalangin ng Bayan 


P--Itinuturing ni Hesus na 
pinagpala ang lahat ng nakikinig 
sa kanyang Salita at nagsasabuhay 
nito. Dumalangin tayo ngayon 
sa Ama na huwag lamang tayo 
maging mga tagapakinig ng 
Salita kundi mga tagasunod na 
nagsasabuhay nito. Manalangin 
tayo: 


T--Ama, turuan mo kaming 
makinig sa iyong Salita. 


L--Upang ang Simbahang 
Katolika ay patuloy na hubugin 
ng Salita mo, O Diyos, sa 
pamumuno at paggabay ng Santo 
Papa, mga obispo, pari, at mga 
diyakono. Manalangin tayo: (T) 


L— Upang ang mga nasa serbisyo- 
publiko ay tapat na maglingkod 
sa bayan ayon sa halimbawa ni 
Hesukristo. Makatagpo nawa sila 
ng inspirasyon at lakas sa Salita 
mo, Ama. Manalangin tayo: (T) 


L--Upang maabot ng Salita 
mo, O Diyos, ang lahat ng 
nagtatrabaho sa mass media. 
Maging katuwang nawa sila sa 
pagpapalaganap ng mga aral 
ng Ebanghelyo. Manalangin 
tayo: (T) 


L--Upang buong lugod kaming 
maglingkod sa iyo at sa aming 
kapwa hindi lamang sa panahon 
ng matinding pagsubok kundi pati 
sa mga karaniwang pagkakataon. 
Manalangin tayo: (T) 


L--Sa ilang sandali ng katahi- 
mikan, itaas natin sa Diyos ang 
ating pansariling kahilingan, 
gayundin ang iba pang mga 
pangangailangan ng ating 
pamayanan. (Tumahimik) Mana- 
langin tayo: (T) 


P- Ama naming mapagmahal, 
manahan nawa sa amin ang 
iyong Salita upang matutunan 
namin ang iyong kalooban at 
masundan namin ang daang 


tinahak ng iyong Anak kung 
saan kami'y makapamumunga 
nang makasandaang ulit. Ikaw 
na nabubuhay at naghaharing 
kasama ni Hesuristo at ng 
Espiritu Santo, ngayon at 
magpakailanman. 

B--Amen. 


PAGDIRIWANG NG 
HULING HAPUNAN 


Paghahain ng Alay (Tumayo) 


O 


P- Manalangin kayo... 
B--Tanggapin nawa ng Pangi- 
noon itong paghahain sa iyong 
mga kamay sa kapurihan niya 
at karangalan sa ating kapaki- 
nabangan at sa buong Samba- 
yanan niyang banal. 


Panalangin ukol sa mga Alay 


P--Ama naming Lumikha, 
tunghayan mo ang mga alay ng 
iyong sumasamong Sambayanan 
at tanggapin mo ang mga ito 
para madagdagan ang iyong 
kabanalan sa mga nananalig 
na tunay sa pamamagitan ni 
Hesukristo kasama ng Espiritu 
Santo magpasawalang hanggan. 
B--Amen. 


Prepasyo (Karaniwan VI) 


P- Sumainyo ang Panginoon. 
B--At sumaiyo rin. 
P- Itaas sa Diyos ang inyong 
puso at diwa. 
B--Itinaas na namin sa Pangi- 
noon. 
P- -Pasalamatan natin ang 
Panginoong ating Diyos. 
B---Marapat na siya ay pasala- 
matan. 
P. “Ama naming makapangyari- 
han, tunay ngang marapat na 
ikaw ay aming pasalamatan. 
Nasa iyo ang aming buhay, 
pagkilos at pag-iral. Sa pamu- 
muhay namin araw-araw 
tinatamasa namin ang iyong 
pagmamahal. Sa pag-ibig mong 
ipinunla sa sangkatauhan ang 
Espiritu Santo'y unang aning 
bigay ng Anak mong naglagak 
sa amin ng katiyakang nakalaang 
mabuhay kami sa piling mo 
kailanman. 
Kaya kaisa ng mga anghel na 
nagsisiawit ng papuri sa iyo nang 


walang humpay sa kalangitan, 
kami'y nagbubunyi sa iyong 
kadakilaan: 

B--Santo, Santo, Santo, Pangi- 
noong Diyos ng mga hukbo! 
Napupuno ang langit at lupa ng 
kadakilaan mo! Osana sa kaita- 
asan! Pinagpala ang naparirito 
sa ngalan ng Panginoon! Osana 
sa kaitaasan! (Lumuhod) 


Pagbubunyi (Tumayo) 


B--Aming ipinahahayag na 
namatay ang “yong Anak, 
nabuhay bilang Mesiyas, at 
magbabalik sa wakas para 
mahayag sa lahat. 


PAKIKINABANG 


Ama Namin 


B---Ama namin... 

P- Hinihiling naming... 
B--Sapagkat iyo ang kaharian 
at ang kapangyarihan at ang 
kapurihan magpakailanman. 
Amen. 


Pagbati ng Kapayapaan 


Paanyaya sa Pakikinabang 
(Lumuhod) 


P--Ito ang Kordero ng Diyos. Ito 
ang nag-aalis ng mga kasalanan 
ng sanlibutan. Mapalad ang mga 
inaanyayahan sa kanyang piging. 
B--Panginoon, hindi ako 
karapat-dapat na magpatuloy 
sa iyo ngunit sa isang salita mo 
lamang ay gagaling na ako. 


Antipona sa Pakikinabang 
(Slm 84:3-4) 


Mga mayang nagpupugad 
sa templo mo'y nagagalak. 
Panginoon, silang lahat sa piling 
mo bawat oras ay talagang 
mapapalad. 


Panalangin Pagkapakinabang 
(Tumayo) 


P---Manalangin tayo. (Tumahimik) 

Ama naming mapagmahal, 
kaming mga pinapagsalo mo sa 
piging na banal ay makatanggap 
nawa ng bungang karagdagan 
ng iyong pagliligtas na aming 
ipinagdiriwang sa pamamagitan 
ni Hesukristo kasama ng Espiritu 
Santo magpasawalang hanggan. 
B--Amen. 


PAGTATAPOS 


P- Sumainyo ang Panginoon. 
B--At sumaiyo rin. 


Pagbabasbas 


P- -Magsiyuko kayo samanta- 
lang iginagawad ang pagpapala. 
(Tumahimik) 

Ama naming mapagpala, 
basbasan mo ng tibay ng 
kalooban ang iyong sambayanan 
upang mamalaging tapat sa 
pagsunod sa iyo at maligayang 
magkamit ng pagmamahal mo 
sa pamamagitan ni Hesukristo 
kasama ng Espiritu Santo 
magpasawalang hanggan. 
B--Amen. 


P—At ang pagpapala ng 
makapangyarihang Diyos, Ama 
at Anak (t) at Espiritu Santo ay 
manaog nawa at mamalagi sa 
inyo magpasawalang hanggan 
B--Amen. 


Pangwakas 


P- Tapos na ang Misa. Humayo 
kayong taglay ang kapayapaan 
ni Kristo. 

B- Salamat sa Diyos. 


SUBSCRIBE TO OUR 
SAMBUHAY 
DIGITAL MISSALETTE 

If you are a Grade 12 student, 

of social communication, we invite 
you to journey with us. 

(02) 8895-9701 

